Nye billeder af Volkswagens billigste elbil

Onsdag aften præsenterer Volkswagen konceptudgaven af deres billige ID.Every1; en elbil, der skal sælges for 20.000 euro, svarende til 150.000 kroner. Men allerede nu forsøger tyskerne at vække vores appetit ved at dele en række detaljebilleder af bilen.

Det er Volkswagens Stepan Gehak, der på LinkedIn deler de nye billeder, der tydeligvis ikke er computerskabte. I opslaget skriver han, at han kan love én ting: “det bliver Volkswagens billigste elbil, med en pris på omkring 20.000 euro. Med design, kvalitet og sikkerhed i højsædet, er det en bil, der skal ses”.

Billeder, som kan ses herunder viser naturligvis kun detaljer. Men de afslører en bagende, der har visse ligheder med den engang så populære Up. En bil som ID.Every1 bliver elektrisk pendant til. Billederne viser også, at der er kælet for detaljerne; blandt andet er der tryk “(Your) Volkswagen” på b-stolpen.

Om denne detalje også kommer med på produktionsudgave er dog uvist.

Den ting, vi alle venter på, er naturligvis bilens tekniske bestykning. Hvad kan vi få fra Volkswagen for 150.000 kroner? Bliver det en bil med en rækkevidde, der kan bruges til andet end indkøbsture? Det fortæller Stepan Gehak dog intet om; men i morgen aften bliver vi meget klogere.

Selv om det ikke bliver produktionsudgaven, vi får at se, plejer Volkswagen ved disse lejligheder at dele informationer om, hvad de sigter efter, så vi kan få en god ide om drivlinjen i den endelige udgave af ID.Every1.

iNPUT er til stede i Düsseldorf til verdenspremieren og vi vil naturligvis dele både informationer – og video af den nye billigbil – så snart vi har muligheden. Vil du have nyhederne direkte ind i dit Facebook-feed, kan du følge vores Facebook-side.

Du kan desuden se med i aften kl. 18:30, hvor præsentationen sendes live på Youtube.

https://www.youtube.com/live/eozd9jjLaAs?si=SQfCvhfI9_HwYD92

VW har tidligere delt dette billede af fronten på ID.Every1.

Nye billeder af Volkswagens billigste elbil